Catarroja premiarà l'ús del valencià en les seues falles
11 març 2022

L'Ajuntament de Catarroja, a través de la Regidoria de Política Lingüística, ha llançat la I edició dels Premis a l'Ús del Valencià en les Falles. L'objectiu és fomentar el correcte ús de la nostra llengua dins d'una de les tradicions més internacionals, patrimoni immaterial de la humanitat, com són les Falles.

“Les Falles són un exponent fonamental de la nostra cultura i les nostres tradicions, és per això que la Regidoria de Política Lingüística vol reconéixer la tasca de difusió i dignificació del valencià que fan les 10 comissions falleres del nostre poble, creant uns premis que tenen vocació de continuïtat”, explica Dolors Gimeno, regidora de Política Lingüística.

En concret els premis, que s'atorgaran juntament amb la resta de reconeixements fallers, constaran d’un palet i una remuneració econòmica. Així doncs, es lliuraran un primer premi i un accèssit per cada categoria de monument, valorats en 500 i 250 euros per als primers premis de falla gran i infantil, mentre que els accèssits tindran una quantia de 150 i 100 euros.